ai4bharat/Pralekha huggingface dataset:
PIB Headquarters
தொழிலாளர் வருங்கால வைப்பு நிறுவனத்தின் ஓய்வூதியம் மற்றும் குடும்ப வைப்பு நிதியை தொடர்ந்து பெற ஆதார் எண்ணை பதிவு செய்ய வேண்டும்
தொழிலாளர் ஓய்வூதிய திட்டம் 1995ன் கீழ் உறுப்பினர்கள் மற்றும் ஓய்வூதியம் பெறுவோர் மத்திய அரசாங்கத்திடம் இருந்து மானியம் பெருவதால், ஓய்வூதியதாரர்கள் தொடர்ந்து ஓய்வுதியம் பெற்றிட, மத்திய அரசு 2017 ஜனவரி 4-ந் தேதி இல் வெளியிட்ட குறிப்பாணை மூலம் ஆதார் எண் கட்டாயம் என அறிவித்துள்ளது. அரசாங்க மானியத்தை தொடர்ந்து பெற ஏதுவாக, உறுப்பினர்கள் மற்றும் ஓய்வூதியம் பெறுவோர் வருங்கால வைப்புநிதி அலுவலகத்தில் நடைபெற்றுகொண்டிருக்கும் ஆதார் சேர்க்கை செயல்முறை முகாமில் தங்களது ஆதார் எண் மற்றும் தங்களது டிஜிட்டல் உயிர்வாழ் சான்றிதழினை  சமர்ப்பிக்க வேண்டும்.
இதுவரை டிஜிட்டல் உயிர்வாழ் சான்றிதழை  வங்கியில் சமர்ப்பிக்காத ஓய்வூதியதாரர்கள் மற்றும் உயிர்வாழ் சான்றிதழை அதற்குரிய படிவத்தில் வங்கியில் சமர்ப்பித்த ஓய்வூதியதாரர்களும் வருங்கால வைப்பு நிதி அலுவலகத்திற்கு நேரில் வந்தோ அல்லது அருகிலிருக்கும் பொதுவான சேவை மையத்திற்கோ ஆதார் அட்டையின் நகல், வங்கி கணக்கு அட்டை, பி.பி.ஓ. எண் மற்றும் கைபேசி எண் ஆகியவற்றை பதிவு செய்துக்கொள்ளுமாறு கேட்டுக்கொள்ளப்படுகிறார்கள்.
இது வரை டிஜிட்டல் உயிர்வாழ் சான்றிதழ்கள் . பதிவு செய்யாத ஓய்வூதியதாரர்கள் உடனே சமர்ப்பிக்குமாறு கேட்டுக்கொள்ளப்படுகிறார்கள். அப்படி பதிவு செய்யாத ஓய்வூதியதாரர்களுக்கு வரும் 1.6.2017 முதல் ஓய்வூதியம் வங்கி கணக்கில் வரவு வைக்கப்படமாட்டாது என்று சென்னை மண்டலத்தின் தொழிலாளர் வருங்கால வைப்புநிதி ஆணையத்தின் முதன்மை ஆணையர் திரு. சலில் சங்கர் வெளியிட்டுள்ள செய்தி குறிப்பில் தெரிவித்துள்ளார்.
பிரதமர் அலுவலகம்
பிஎஸ்எல்வி சி52 வெற்றிகரமாக செலுத்தப்பட்டதற்கு இந்திய விண்வெளி விஞ்ஞானிகளைப் பிரதமர் பாராட்டியுள்ளார்
பிஎஸ்எல்வி சி52 வெற்றிகரமாக செலுத்தப்பட்டதற்கு இந்திய விண்வெளி விஞ்ஞானிகளைப் பிரதமர் திரு நரேந்திர மோடி பாராட்டியுள்ளார்.
டுவிட்டரில் பிரதமர் கூறியிருப்பதாவது:
“பிஎஸ்எல்வி சி52 வெற்றிகரமாக செலுத்தப்பட்டதற்கு நமது விண்வெளி விஞ்ஞானிகளுக்குப் பாராட்டுக்கள். வேளாண்மைக்கு, வனங்களுக்கு, தோட்டப் பயிர்களுக்கு அனைத்து வானிலை நிலவரங்களையும், மண்ணின் ஈரப்பதம், நீர் வளம், வெள்ள நிலவரம் ஆகியவற்றின் படங்களை இஓஎஸ்-04 செயற்கைக்கோள் துல்லியமாக வழங்கும்.”
வணிகம் மற்றும் தொழில்துறை அமைச்சகம்
2021-22-ம் நிதியாண்டில், இந்திய கடல்சார் தயாரிப்புகள் முன்னெப்போதும் இல்லாத அளவுக்கு உயர்ந்து, 30% வளர்ச்சியடைந்து, ரூ.57,586.48 கோடியாக இருந்தது 
இந்தியா கடும் சவால்களுக்கு இடையே, 2021-22-ம் நிதியாண்டில், 57,586.48 கோடி மதிப்பிலான  13,69,264 மெட்ரின் டன் அளவிலான கடல் உணவுகளை ஏற்றுமதி செய்துள்ளது. 2021-22-ம் நிதியாண்டில், ஏற்றுமதி பணமதிப்பின் அடிப்படையில், 31.71 சதவீதம் அளவு அமெரிக்க டாலரில் 30.26 சதவீதமும், அளவின் அடிப்படையில் 19.12 சதவீதமும் அதிகரித்துள்ளது. இந்தியா 2021-22-ம் ஆண்டில், ரூ.43,720.98 கோடி மெட்ரிக் டன் அளவிலான  கடல் உணவுகளை ஏற்றுமதி செய்துள்ளது.
கடல்சார் பொருட்கள் ஏற்றுமதி மேம்பாட்டு ஆணையத்தின் தலைவர் திரு.கே.என்.ராகவன், கொவிட் அச்சுறுத்தலால், முக்கிய ஏற்றுமதி சந்தைகளில் பல்வேறு சவால்களை எதிர்கொண்டாலும், 13,69,264 மெட்ரிக் டன் அளவு  மதிப்பிலான கடல் உணவுகளை இந்தியா ஏற்றுமதி செய்ய முடிந்தது என்று கூறினார்.
மேலும் விவரங்களுக்கு இதன் ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1837884
நித்தி ஆயோக்
குழந்தைகள் தினத்தை முன்னிட்டு நித்தி ஆயோக்கின் அடல் கண்டுபிடிப்பு இயக்கம் மற்றும் யுனிசெப் இளம் சாம்பியன் விருது அறிவிப்பு
திடமான வளர்ச்சிக்கு பங்களிக்கும் வகையில் இந்தியாவின் குழந்தைகளுக்கு ஒரு தளத்தை அமைத்துக் கொடுக்க இந்தக் குழந்தைகள் தினத்தில் நித்தி ஆயோக்கின் அடல் கண்டுபிடிப்பு இயக்கமும், யுனிசெப்பும் இணைந்துள்ளது.
தேசிய குழந்தைகள் தினத்தில் புதிய கண்டுபிடிப்புகளை கொண்டாடும் வகையில் யுனிசெப்-அடல் டிங்கரிங் பரிசொதனைச்சாலை இளம் சாம்பியன்கள் விருதை நித்தி ஆயோக்கின் துணைத் தலைவர் டாக்டர் ராஜீவ் குமாரும், ஐக்கிய நாடுகளின் ஒருங்கிணைப்பாளர் மற்றும் ஐக்கிய நாடுகளின் வளர்ச்சித் திட்டத்தின் இந்திய பிரதிநிதி திரு. யூரி அஃப்னாசேவும் இன்று அறிவித்தனர். இந்நிகழ்ச்சியில் அடல் கண்டுபிடிப்பு இயக்கத்தின் இயக்குனர் திரு. ராமநாதன் ரமணன் மற்றும் யுனிசெப்பின் தலைமை செயல்பாட்டு அதிகாரி திருமிகு லாரா செய்கிரிஸ்ட் பாஷேவும் பங்கேற்றனர்.
அடல் டிங்கரிங் மாராத்தான் வாயிலாக தெரிவு செய்யப்பட்ட சிறந்த 6 போட்டியாளர்களுக்கு விருதுகள் வழங்கப்பட்டன. இந்தப் போட்டிக்காக நாடு முழுவதிலுமிருந்து 650 விண்ணப்பங்கள் பெறப்பட்டு, 30 புதிய கண்டுபிடிப்புகள் கண்டறியப்பட்டன. இந்த புதிய கண்டுபிடிப்புகள் நாட்டில் உள்ள ஒவ்வொரு மாவட்டத்திலும் உள்ள பள்ளிகளில் பெரிய அளவில் இயக்கத்தை கொண்டு வருவதின் அடையாளமாக மாறி வருகின்றன.
அடல் கண்டுபிடிப்பு இயக்கம் யுனிசெப்புடன் இணைந்து 14 நவம்பர் முதல் 17 நவம்பர் வரை டிங்கரிங் ஹாக்கத்தான் என்ற போட்டியை நடத்த உள்ளது. இதில் தரமான கல்வி மற்றும் பள்ளிகளில் பாதுகாப்பு தொடர்பான சவால்களுக்கு புதிய தீர்வுகளை குழந்தைகள் அளிக்க உள்ளனர். இந்தப் போட்டியின் வெற்றியாகள்கள் உலக குழந்தைகள் தினமான நவம்பர் 20, 2018 அன்று அறிவிக்கப்படுவார்கள்.
ரசாயனம் மற்றும் உரங்கள் அமைச்சகம்
இந்துஸ்தான் உரம் மற்றும் ரசாயன நிறுவனம் சிந்த்ரி, கோரக்பூர மற்றும் பரவ்னி ஆகிய இடங்களில் மீண்டும் தொடங்க இருக்கும் உரத்தொழிற்சாலைகளின் கட்டுமானப் பணிக்கு வட்டியில்லா கடனை வழங்க மத்திய அமைச்சரவை ஒப்புதல் வழங்கியுள்ளது
இந்துஸ்தான் உரம் மற்றும் ரசாயன நிறுவனம் கோரக்பூர், சிந்த்ரி ஆகிய இடங்களில் மீண்டும் தொடங்க இருக்கும் உரத்தொழிற்சாலைகளின் கட்டுமானப் பணிக்கு முறையே 422.28 கோடி ரூபாய், 415.77 கோடி ரூபாய் மற்றும் 419.77 கோடி ரூபாயை வட்டிக்கு சமமான வட்டியில்லா கடனாக வழங்க பிரதமர் திரு.நரேந்திர மோடியின் தலைமையில் நடைபெற்ற மத்திய அமைச்சரவை ஒப்புதல் வழங்கியுள்ளது.
இந்த வட்டியில்லா கடனின் மொத்த மதிப்பு 1,257.82கோடி ரூபாயாகும். கட்டுமான பணிகளில் காலக்கட்டத்திற்கான வட்டி மட்டுமே இதில் அடங்கும். கால அளவு மற்றும் கூடுதல் செலவினத்தின் காரணமாக ஏற்படும் அதிக நிதி ஆதாரத்தை ஜேவி நிறுவனம் ஏற்றுக்கொள்ளும்.
கட்டுமானப் பணிகளில் முதல் மூன்று ஆண்டுகளில் வட்டியில்லா கடன் தொகை வழங்கப்படும். கடனை 11 ஆண்டுகாலத்திற்குள் திரும்ப செலுத்த வேண்டும். ஆனால், இதில் கட்டுமானப் பணிகள் நடைபெறும் எட்டு ஆண்டுகாலத்தில் 3 ஆண்டுகளுக்கு கடனை திரும்பச் செலுத்துவது நிறுத்தி வைக்கப்படும்.
பிரதமர் அலுவலகம்
நவம்பர் ஏழாம் தேதி நடைபெறும் தில்லி ஐஐடியின் ஐம்பத்தோறாவது ஆண்டு பட்டமளிப்பு விழாவில் பிரதமர் உரையாற்றுகிறார்
வரும் நவம்பர் ஏழாம் தேதி, சனிக்கிழமை காலை 11 மணி அளவில் நடைபெறும் தில்லி இந்தியத் தொழில்நுட்பக் கழகத்தின் ஐம்பத்தோறாவது ஆண்டு பட்டமளிப்பு விழாவில் காணொலி மூலம் தலைமை விருந்தினராகக் கலந்து கொண்டு பிரதமர் திரு நரேந்திர மோடி உரையாற்ற இருக்கிறார். மத்திய கல்வி அமைச்சர் மற்றும் மத்திய கல்வி இணை அமைச்சர் ஆகியோர் இந்நிகழ்ச்சியில் கலந்து கொள்வார்கள்.
தில்லி இந்தியத் தொழில்நுட்பக் கழகத்தின் தோக்ரா அரங்கில் குறைந்த அளவிலான மாணவர்கள் கலந்து கொள்ளும் வகையில் ஏற்பாடு செய்யப்பட்டுள்ள இந்த விழாவில், பட்டம் பெறும் அனைத்து மாணவர்கள், அவர்களது பெற்றோர்கள், சிறந்த முன்னாள் மாணவர்கள் மற்றும் அழைக்கப்பட்டுள்ள விருந்தினர்கள் உள்ளிட்டோர் மெய்நிகர் வாயிலாகக் கலந்து கொள்வார்கள். பி எச்டி, எம் டெக், வடிவமைத்தல் படிப்பில் முதுநிலைப் பட்டம், எம்பிஏ மற்றும் பி டெக் மாணவர்கள் உட்பட 2000 மாணவர்களுக்கு இந்த நிகழ்ச்சியில் பட்டங்கள் வழங்கப்படும்.
குடியரசுத் தலைவரின் தங்கப் பதக்கம், இயக்குநரின் தங்கப் பதக்கம், டாக்டர் சங்கர் தயாள் சர்மா தங்கப் பதக்கம், சிறந்த பத்து தங்கப் பதக்கங்கள் மற்றும் நிறுவனத்தின் வெள்ளிப் பதக்கங்களும் மாணவர்களுக்கு வழங்கப்படும்.
-----
(
சிறப்பு சேவைகள் மற்றும் கட்டுரைகள்
புதுவைப் பல்கலைக்கழகத்திற்கு 'மாவட்ட பசுமை சாம்பியன்' ஆக மத்திய அரசு அங்கீகாரம்
புதுவை பல்கலைக்கழகம், துணைவேந்தர் பேராசிரியர் குர்மீத் சிங் அவர்களின் தலைமையில், கடந்த 4 ஆண்டுகளாக 'பசுமை வளாகம்'  என்ற திட்டத்தின் கீழ் பல நிலையான வளர்ச்சி மற்றும் பருவநிலை மாற்றம் தொடர்பான முயற்சிகளை செயல்படுத்தி வருகிறது. இந்தத் திட்டங்கள் மூலமாக தூய்மை செயல் திட்டம், முதன்மைத் திட்டங்கள், பல நிலையான வளர்ச்சி இலக்குகள், பல்கலைக்கழக மானியக் குழுவின் கட்டாயத் தேவைகள் போன்ற திட்டங்களையும் கல்வி அமைச்சகம், சுற்றுச்சூழல் அமைச்சகம், வனம் மற்றும் காலநிலை மாற்றம் அமைச்சகம், புதிய மற்றும் புதுப்பிக்கத்தக்க எரிசக்தி அமைச்சகம் போன்ற அமைச்சகங்களின் அத்தியாவசியத் தேவையை வெற்றிகரமாக செயல் படுத்திகொண்டு வருகிறது.
இந்த முன்னோடி முயற்சிகளை அங்கீகரிக்கும் வகையில், மகாத்மா காந்தி தேசிய ஊரகக் கல்வி மன்றம், உயர்கல்வித் துறை, கல்வி அமைச்சகம், இந்திய அரசு, 2021-22 ஆம் ஆண்டிற்கான 'மாவட்ட பசுமை சாம்பியன்' விருது வழங்கி புதுவை பல்கலைக்கழகத்தை அங்கீகரித்துள்ளது. சிறந்த பசுமையாக்க நடைமுறைகள் மற்றும் நிலையான கழிவு மேலாண்மை, நீர் மேலாண்மை, ஆற்றல் மேலாண்மை, சுகாதாரம் மற்றும் பசுமை மேலாண்மை ஆகியவற்றுடன் இணங்கி நிற்கும் நிலையான நடவடிக்கைகள் மூலம் தூய்மை செயல் திட்டத்தை வெற்றிகரமாக செயல்படுத்துவதற்கு இந்த விருது வழங்கப்பட்டுள்ளது. இந்த இயக்கத்திற்கான திட்டச் செயலாக்க நிறுவனம், இந்திய அரசின் கல்வி அமைச்சகத்தின் உயர்கல்வித் துறையில் உள்ள மகாத்மா காந்தி தேசிய கிராமக் கல்வி நிறுவனம் ஆகும்.
சிறப்புமிக்க இவ்விருதை மாவட்ட ஆட்சியர், திரு. இ.வல்லவன், பல்கலைக்கழகப் பிரதிநிதிகள் திரு. கே. மகேஷ், உதவிப் பதிவாளர் , மற்றும் முனைவர். எம். நந்திவர்மன், ஒருங்கிணைப்பாளர், பசுமை வளாகம் ஆகியோரிடம் வழங்கினார். இவ்விருது புதுச்சேரி பல்கலைக்கழக துணைவேந்தரிடம் அவரது அலுவலகத்தில் ஒப்படைக்கப்பட்டது.
புதுவை பல்கலைக்கழகம் இந்த உன்னத முயற்சிகளில் முன்னோடியாக இருப்பதற்கும் இந்த விருதைப் பெறுவதற்கும் ஒரு முக்கிய காரணம், கட்டடப் பொறியியல் பிரிவு, மின் பிரிவு, விடுதிகள், திட்டமிடல் மற்றும் மேம்பாடு, என்சிசி, என்எஸ்எஸ் போன்ற பல்வேறு பிரிவுகள் மற்றும் துறைகளின் பயனுள்ள மற்றும் திறமையான ஒத்துழைப்பு ஆகும். சமூக பணி, மின்னணு ஊடகம், உயிரி தொழில்நுட்பம், உயிர்வேதியியல் மற்றும் மூலக்கூறு உயிரியல், மாசு கட்டுப்பாடு மற்றும் சுற்றுச்சூழல் பொறியியல், பசுமை வளாக அலுவலகம், ஆராய்ச்சி அறிஞர்கள் மற்றும் மாணவர்கள் மற்றும் பல்வேறு சேவை வழங்குநர்கள் போன்ற துறைகளின் பங்களிப்பும் இதில் பெரும்பங்காற்றியுள்ளது.
இதனை பல்கலைக்கழகத்தின் உதவிப்பதிவாளர்  கே. மகேஷ் வெளியிட்ட செய்திக் குறிப்பில் தெரிவித்துள்ளார்.
---------
(Visitor Counter : 34
பிரதமர் அலுவலகம்
பிரதமர் மற்றும் இலங்கை பிரதமர் மஹிந்தா ராஜபக்சே இடையிலான தொலைபேசி உரையாடல்
பிரதமர் திரு. நரேந்திர மோடி இன்று இலங்கை பிரதமர் திரு. மஹிந்தா ராஜபக்சேவுடன் தொலைபேசியில் தொடர்பு கொண்டு பேசினார். இலங்கை நாடாளுமன்றத்திற்கு தேர்ந்தெடுக்கப்பட்டு 50 ஆண்டுகளை நிறைவு செய்ததற்காக அவருக்கு பிரதமர் வாழ்த்துகளைத் தெரிவித்துக் கொண்டார்.
திரு. ராஜபக்சேவின் நீண்ட அரசியல் வாழ்க்கையில், இலங்கையின் மேம்பாட்டுக்கு அவர் அளித்த பங்களிப்பை நினைவு கூர்ந்த பிரதமர், வருங்காலத்திலும் சிறந்து விளங்க வாழ்த்து தெரிவித்தார்.
இலங்கையில் இந்திய வம்சாவளி தமிழர்களின் முக்கிய தலைவரான திரு. ஆறுமுகன் தொண்டமானின் திடீர் அகால மரணம் குறித்து பிரதமர் தமது இரங்கலைத் தெரிவித்துக் கொண்டார். இந்தியாவுக்கும், இலங்கைக்கும் இடையே வளர்ச்சிக்கான ஒத்துழைப்பை முன்னெடுத்துச் சென்றதில் திரு. தொண்டமான் ஆற்றிய பங்கை பிரதமர் நினைவு கூர்ந்தார்.
கொவிட்-19 தொற்றின் காரணமாக, சுகாதாரம் மற்றும் பொருளாதாரத்தில் ஏற்பட்டுள்ள தாக்கம் குறித்து இரு தலைவர்களும் விவாதித்தனர். மேலும், இந்த இரண்டு சவால்களில் இருந்து மீள எடுக்கப்பட்ட நடவடிக்கைகளையும் இருவரும் பகிர்ந்து கொண்டனர். இந்தச் சவாலான காலகட்டத்தில், இந்தியா, இலங்கைக்கு இயன்ற அனைத்து உதவிகளையும் வழங்கத் தயாராக உள்ளதாக பிரதமர், திரு.ராஜபக்சேவிடம் உறுதியளித்தார்.
(
பிரதமர் அலுவலகம்
மகளிர் ஆசியக் கோப்பையை வென்ற இந்திய மகளிர் கிரிக்கெட் அணிக்குப் பிரதமர் வாழ்த்து தெரிவித்துள்ளார்
7வது மகளிர் ஆசியக் கோப்பையை வென்ற இந்திய மகளிர் கிரிக்கெட் அணிக்குப் பிரதமர் திரு நரேந்திர மோடி வாழ்த்து தெரிவித்துள்ளார்.
சர்வதேச கிரிக்கட் கவுன்சிலின் ட்விட்டர் செய்தி ஒன்றிற்கு பதிலளித்துப் பிரதமர் கூறியிருப்பதாவது:
"எங்கள் மகளிர் கிரிக்கெட் அணியினர் அவர்களின் திறமை மற்றும் மனவுறுதியால் எங்களைப் பெருமைப்படுத்தியுள்ளனர்! மகளிர் ஆசிய கோப்பையை வென்ற அணிக்கு வாழ்த்துக்கள். அவர்கள் சிறந்த திறமை மற்றும் அணி உணர்வை வெளிப்படுத்தியுள்ளனர். அடுத்துவரும் அவர்களின் முயற்சிகளுக்கு நல்வாழ்த்துக்கள்."
சுகாதாரம் மற்றும் குடும்ப நலத்துறை அமைச்சகம்
மத்தியப் பிரதேச மாநிலத்தில் கோவிட்-19 மேலாண்மைக்காக தயார் நிலை மற்றும் கட்டுப்பாட்டு நடவடிக்கைகள் குறித்து டாக்டர் ஹர்ஷவர்தன் காணொளி மாநாட்டின் மூலம் பரிசீலனை
கோவிட்-19 நோய் பரவாமல் தடுப்பது, நோயைக் கட்டுப்படுத்துவது, மேலாண்மை ஆகியவற்றுக்கு மாநிலங்கள் யூனியன் பிரதேசங்களுடன் இணைந்து, மத்திய அரசு, முன்கூட்டியே திட்டமிடப்பட்ட, செயல் திறன் உள்ள அணுகுமுறை கொண்ட பல்வேறு, தரமான, நடவடிக்கைகளை எடுத்து வருகிறது. மத்தியப்பிரதேசத்தில் கோவிட்-19 நிலவரம், மேலாண்மை குறித்த விவரங்கள் பற்றி அறிந்து கொள்வதற்காகவும், பரிசீலிப்பதற்காகவும் மத்திய சுகாதார குடும்ப நலத்துறை அமைச்சர் டாக்டர் ஹர்ஷவர்தன், மத்தியப்பிரதேச சுகாதாரத்துறை அமைச்சர் திரு.நரோத்தம் மிஸ்ராவுடன் இன்று காணொளி மூலம் சந்திப்பு நடத்தினார். மத்திய சுகாதார குடும்ப நலத்துறை இணை அமைச்சர் திரு அஸ்வினி குமார் சௌபே, மத்திய மாநில அரசுகளின் மூத்த அதிகாரிகள், கூட்டத்தில் பங்கேற்றனர்.
கோவிட்-19 நோய் காரணமாக மிக அதிக எண்ணிக்கையிலான உயிரிழப்பு நேரிட்டு வருவது குறித்து கவலை தெரிவித்த டாக்டர் ஹர்ஷ்வர்தன், சில மாவட்டங்களில், உயிரிழப்பவர்களின் எண்ணிக்கை தேசிய சராசரியை விட அதிகமாக இருப்பதாகத் தெரியவந்திருப்பது மிகவும் வேதனை அளிக்கிறது என்றார். கோவிட்-19 காரணமாக உயிரிழப்பவர்களின் எண்ணிக்கையைக் குறைப்பதற்காக கண்காணிப்பை மேலும் தீவிரப்படுத்துவது, நோயை முன்னதாகவே கண்டறிவது, தகுந்த நேரத்தில் தக்க முறையில் சிகிச்சை அளிப்பது போன்றவற்றுக்கு மாநிலத்தில் உயர் முன்னுரிமை அளிக்க வேண்டும் என்று கூறினார். நோய் வராமல் தடுப்பதற்கான நடவடிக்கைகளையும், முன்கூட்டியே திட்டமிட்ட விரிவான நடவடிக்கைகளையும், ஒழுங்கான முறையில் மேற்கொண்டு, புதிதாக நோய்த் தொற்று வராமல் தடுப்பதற்காக மத்திய அரசால் விதிக்கப்பட்டுள்ள பல்வேறு விதிமுறைகளையும் பின்பற்றுவதே, தற்போதைய காலத்தின் தேவையாகும் என்று அவர் கூறினார்.
இந்த நோயால் இதுவரை பாதிக்கப்படாத மாவட்டங்களில் Severe Acute Respiratory Infections  எனப்படும் தீவிரமான சுவாசத் தொற்று மற்றும் Influenza Like Illness  போன்ற உடல் நலக் குறைபாடுகள் உள்ள நபர்கள் உள்ளனரா என்பதைக் கண்டறிந்து கண்காணித்து பரிசோதனைகள் மேற்கொள்வது ஆகியவற்றுக்கு மாநிலம் முக்கியத்துவம் அளிக்க வேண்டியது அவசியம் என்று டாக்டர் ஹர்ஷ்வர்தன் வலியுறுத்தினார். இதனால் பிற இடங்களுக்கும் நோய் பரவாமல் தவிர்க்க முடியும். கைகளைக் கழுவுதல், தனி நபர் விலகியிருத்தல், போன்ற முன்னெச்சரிக்கை நடவடிக்கைகள் குறித்து மக்களிடையே விழிப்புணர்வு ஏற்படுத்துவதற்காக, வார்டு அளவிலான சமூகத் தன்னார்வலர்களை அடையாளம் காண வேண்டும் என்றும் அவர் கூறினார். நோய் பாதித்த நோயாளிகள் குறித்து சமூகத்தில் நிலவும் அசூயையும், பாகுபாட்டையும் அகற்றுவதற்கும் இவர்கள் பயனுள்ள முறையில் பங்காற்ற முடியும் என்றும் அவர் கூறினார்.
கோவிட்-19 மேலாண்மை குறித்து வலியுறுத்தப்படுவதன் காரணமாக, தேசிய காச நோய் ஒழிப்புத் திட்டம் தாய்சேய் நலம், டயாலிசிஸ், கீமோதெரபி, தடுப்பூசி போடுதல், நோய் எதிர்ப்பு சக்தி ஆகியவற்றுக்கான கோவிட்-19 அல்லாத சேவைகளுக்கும், திட்டங்களுக்கும் இடையூறு ஏற்படாமல் இருப்பதை மாநிலம் உறுதிப்படுத்த வேண்டும் என்றும் டாக்டர் ஹர்ஷ்வர்தன் அறிவுறுத்தினார். நோய் பரவும் அபாயம் உள்ளவர்களைக் கண்டறிவதற்காக, சுகாதார மேலாண்மைத் தகவல் அமைப்பில் உள்ள தகவல்களை மாநிலம் அதிக அளவில் பயன்படுத்திக் கொள்ள வேண்டும் என்றும் அவர் ஆலோசனைதெரிவித்தார்
(Visitor Counter : 189
அறிவியல் மற்றும் தொழில்நுட்பத்துறை
100 பெண் விஞ்ஞானிகளின் வெற்றிப் பயணம்: சிறிய இடைவெளிக்குப்பின் மீண்டும் களத்தில் இறங்கி காப்புரிமை வல்லுனர்களாகி சாதனை
குடும்ப பொறுப்புகள் காரணமாக வேலையை பாதியில் விட்டு, மீண்டும் ஆய்வுப் பணிக்கு திரும்பிய 100 பெண் விஞ்ஞானிகளின் வெற்றிப் பயண கதைகள் புத்தகமாக தொகுக்கப்பட்டு வெளிவந்துள்ளது. குடும்ப பொறுப்புகள் காரணமாக வேலையை விட்ட இந்திய பெண்கள் பலர், மீண்டும் பணிக்கு திரும்ப இந்த புத்தகம் கலங்கரை விளக்கமாக இருக்கும்.
அறிவியல் தொழில்நுட்ப துறையில் கிரண்  என்ற பிரிவு ஏற்படுத்தப்பட்டுள்ளது. இது வேலையை பாதியில் விட்ட பெண் விஞ்ஞானிகள் மீண்டும் ஆய்வு பணிக்கு திரும்ப உதவுகிறது. இதற்காக பெண் விஞ்ஞானிகள் திட்டம்  தொடங்கப்பட்டுள்ளது. இத்திட்டத்தின் பல்வேறு அம்சங்கள் மூலம், மீண்டும் வேலைக்கு திரும்ப விரும்பும் பெண் விஞ்ஞானிகள் சந்திக்கும் சவால்கள் தீர்க்கப்படுகின்றன.
இந்த திட்டம் மூலம் பயிற்சி பெற்று மீண்டும் ஆய்வு பணிக்கு திரும்பி சாதனை படைத்த பெண் விஞ்ஞானிகள் 100 பேரின் கதையை இந்த புத்தகம் விவரிக்கிறது. இந்த புத்தகம் டிஜிட்டல் மற்றும் அச்சு வடிவில் கிடைக்கிறது.
இதில் இந்த பெண்களின் கல்வித் தொகை, சிறப்பு பிரிவுகள், தற்போதைய வேலை நிலவரம், அனுபவம், பயிற்சிக்குப்பின் அறிவுசார் சொத்துரிமையில் தொழில்நுட்ப தகுதி பற்றிய தகவல்கள் உள்ளன.
பெண் விஞ்ஞானிகள் திட்டம், அறிவியல் மற்றும் தொழில்நுட்ப துறையின் முன்னணி திட்டம் ஆகும். இது கடந்த 2015ம் ஆண்டு, குடியரசுத் தலைவரால் வழங்கப்பட்ட பெண்கள் சக்தி புரஸ்கார் விருதை  பெற்றுள்ளது.
பெண் விஞ்ஞானிகள் திட்டத்தை அறிவியல் தொழில்நுட்பத்துறையின் கீழ் செயல்படும் தொழில்நுட்ப தகவல், முன்னறிவிப்பு மற்றும் மதிப்பீடு கவுன்சில் அமல்படுத்துகிறது. இத்திட்டத்தில் அறிவியல்/பொறியியல்/மருத்துவம் படிப்பை முடித்த பெண்கள், அல்லது அறிவுசார் சொத்துரிமை பிரிவில் படித்தவர்களுக்கு ஓராண்டு பயிற்சி அளிக்கப்படுகிறது.
இதற்கான தேர்வு, அகில இந்திய ஆன்லைன் தேர்வு மற்றும் நேர்காணல் மூலம் நடத்தப்படுகிறது. 27 முதல் 45 வயதுடைய பெண்கள் இத்திட்டத்தின் கீழ் பயன்களை பெறலாம். காப்புரிமை தாக்கல், வழக்குத் தொடர்தல் மற்றும் காப்புரிமை தொடர்பான பணிகளில் பெண்களுக்கு பயிற்சி அளிக்கப்படுகிறது.
இந்த புத்தகம் அறிவியல் மற்றும் தொழில்நுட்பத்துறை இணையதளத்தில் https://dst.gov.in கிடைக்கிறது.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1727791
----
(Visitor Counter : 519
வடகிழக்குப் பகுதி வளர்ச்சி அமைச்சகம்
வடகிழக்கு மாநிலங்களில் கொவிட் பாதிப்பு குறித்து மத்திய அமைச்சர் டாக்டர் ஜிதேந்திர சிங் அவசர ஆலோசனை
வடகிழக்கு மாகாணங்களில் கொவிட் தொற்றின் பாதிப்பு அண்மையில் அதிகரித்திருப்பது தொடர்பாக, வட கிழக்கு மாகாண மேம்பாட்டிற்கான இணை அமைச்சரும் , பிரதமர் அலுவலகம், பணியாளர், பொதுமக்கள் குறைகள், ஓய்வூதியம், அணு சக்தி மற்றும் விண்வெளி இணை அமைச்சருமான டாக்டர் ஜிதேந்திர சிங் அவசர ஆலோசனைக் கூட்டத்தை இன்று நடத்தினார்.
அசாம், மேகாலயா, திரிபுரா, அருணாச்சலப் பிரதேசம், சிக்கிம், மணிப்பூர், மிசோரம், நாகாலாந்து ஆகிய 8 வடகிழக்கு மாநிலங்களின் சுகாதாரச் செயலாளர்கள், வடகிழக்கு மாகாண மேம்பாட்டு அமைச்சகத்தின் செயலாளர், வடகிழக்கு கவுன்சிலின் செயலாளர், மத்திய சுகாதார அமைச்சகத்தில் வடகிழக்கு மாநிலங்களுக்கு பொறுப்பு வகிக்கும் இணைச் செயலாளர் ஆகியோர் இந்தக் கூட்டத்தில் கலந்துகொண்டனர்.
வரும் நாட்களில் வடகிழக்கு மாகாணங்களில் கொவிட் தொற்றின் பாதிப்பு அதிகரிக்கக்கூடும் என்று ஒருசில ஊடகங்களில் வெளியாகியுள்ள செய்திகளை சுட்டிக்காட்டிய அமைச்சர் டாக்டர் ஜிதேந்திர சிங், கொவிட் தொற்றின் முதல் அலையின்போது நாட்டின் பிற மாநிலங்களுடன் ஒப்பிடுகையில், வடகிழக்கு மாநிலங்களில் பெரும் பாதிப்பு ஏற்படாததையும், சிக்கிம் போன்ற சில மாநிலங்களில் பொதுமுடக்கக் காலம் முழுவதும் ஒருவருக்குக் கூட தொற்று ஏற்படாத நிலை இருந்ததையும் நினைவு கூர்ந்தார். அதற்கு நேர் மாறாக, இரண்டு வாரங்களாக இந்த மாநிலங்களில் தொற்று பாதிப்பு திடீரென உயர்ந்திருப்பது கவலை அளிப்பதாக அவர் குறிப்பிட்டார். வடகிழக்கு மாநிலங்களின் முதல்வர்களுடன் தாம் தொடர்பில் இருப்பதாகவும், மாநிலங்களுக்குத் தேவையான அனைத்து உதவிகளையும் உரிய நேரத்தில் மத்திய அரசு அளித்து வருவதாகவும் அவர் தெரிவித்தார்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://www.pib.gov.in/PressReleasePage.aspx?PRID=1721653
----
(Visitor Counter : 163
மத்திய அமைச்சரவை
இந்தியாவுக்கும். பிரான்சுக்கும் இடையே குடிபெயர்வு மற்றும் தற்காலிக மக்கள் போக்குவரத்து ஒத்துழைப்பு உடன்பாடு உறுதி செய்யப்பட்டதற்கு மத்திய அமைச்சரவை ஒப்புதல்
இந்தியாவுக்கும். பிரான்சுக்கும் இடையே குடிபெயர்வு மற்றும் தற்காலிக மக்கள் போக்குவரத்து ஒத்துழைப்பு உடன்பாடு உறுதி செய்யப்பட்டதற்கு பிரதமர் திரு.நரேந்திர மோடி தலைமையிலான மத்திய அமைச்சரவை ஒப்புதல் அளித்தது. 2018 மார்ச் மாதம் பிரான்ஸ் அதிபர் இந்தியாவில் அரசுமுறைப் பயணம் மேற்கொண்டபோது இந்த உடன்பாடு கையெழுத்தானது.
இரு நாடுகளின் மக்கள் தொடர்புகளை மேம்படுத்துதல், மாணவர்கள், கல்வியாளர்கள், ஆராய்ச்சியாளர்கள், பயிற்சி பெற்ற தொழில் புரிவோர் ஆகியோர் தற்காலிகமாக ஒரு நாட்டிலிருந்து மற்றொரு நாட்டுக்கு சென்று வருவதை எளிமையாக்குதல் ஆகியவற்றில் இந்த உடன்பாடு முக்கிய திருப்பமாக அமைகிறது. பிரான்ஸ் நாட்டுடன் விரைவாக விரிவடைந்து வரும் இந்தியாவின் பன்முக உறவுகளின் அடையாள சின்னமாக இந்த உடன்பாடு அமைகிறது. இரு தரப்புக்கும் இடையே அதிகரித்து வரும் நம்பிக்கையின் அடையாளமாகவும் இது திகழ்கிறது.
இந்த உடன்பாடு முதலில் 7 ஆண்டுகளுக்கு அமலில் இருக்கும். தானாகவே புதுப்பித்துக் கொள்ளும் அம்சமும் இந்த உடன்பாட்டில் இணைக்கப்பட்டுள்ளது. கூட்டுப் பணிக்குழு மூலமான கண்காணிப்பு அமைப்புக்கும் இதில் வகை செய்யப்பட்டுள்ளது.
குடியரசுத் துணைத் தலைவர் செயலகம்
மக்களின் பிரச்சினைகளை அறிந்துகொள்ள மாணவர்கள் கிராமப்புறங்களுக்குச் செல்ல வேண்டும் : குடியரசுத் துணைத் தலைவர்
கிராமங்களில் வசிக்கும் மக்கள் சந்திக்கும் பிரச்சினைகள் குறித்த ஓர் ஆரம்பநிலைப் புரிதலைக் கொள்ள மாணவர்கள் ஊரகப் பகுதிகளுக்குச் சென்றுவர கல்வி நிறுவனங்கள் அவர்களை ஊக்குவிக்க வேண்டும் என்று குடியரசுத் துணைத் தலைவர் திரு. எம். வெங்கையா நாயுடு கேட்டுக் கொண்டுள்ளார். ஊரக இந்தியா குறித்த அந்தப் புரிதலானது, மக்கள் சந்திக்கும் பிரச்சினைகளுக்குப் புதுவிதமான தீர்வுகளை அளிக்கும் ஆற்றலை அவர்களுக்கு நல்கும் என்றும் அவர் கூறினார். இன்று  உத்தரகாண்டின் டேராடூனிலுள்ள ஐசிஎஃப்ஏஐ பல்கலைக்கழகத்தின் பட்டமளிப்பு விழாவில் குடியரசுத் துணைத் தலைவர் உரையாற்றினார்.
ஸ்வச் பாரத் போன்ற சமூகச் செயல்பாடுகளில் செயலூக்கம் மிகுந்த பங்களிப்பை வழங்குமாறும், தேசியக் கண்ணோட்டத்தை மேம்படுத்திக் கொள்ளுமாறும், சமூக உணர்வை வளர்த்துக்கொள்ள வேண்டும் என்றும் மாணவர்களைக் குடியரசுத் துணைத் தலைவர் கேட்டுக்கொண்டார். தேசியம் என்பது கடைக்கோடி ஏழைகளுக்கும், அடக்கி ஒடுக்கப்பட்ட மக்களுக்கும் சேவை புரிவதே ஆகும் என்றும் அவர் கூறினார்.
உலகின் ஆறாவது பெரிய பொருளாதார மண்டலமாக இந்தியா இன்று உருவெடுத்துள்ளது என்றும் வெளிநாட்டு முதலீடுகளை ஈர்க்கும் வகையில் இந்தியா உள்ளது என்றும் அவர் கூறினார். இளைஞர்களுக்கு ஏராளமான வாய்ப்புகள் உருவாகும் என்று தெரிவித்த குடியரசுத் துணைத் தலைவர், நாட்டின் மக்கள்தொகை ஆற்றலை இந்தியா முழுமையாகப் பயன்படுத்திக்கொள்ள வேண்டும் என்றும் கேட்டுக் கொண்டார்.
பட்டமளிப்புவிழாவில் உத்தரகாண்ட் ஆளுநர் திரு. கிரிஷன் காந்த் பால். உத்தரகாண்ட் முதல்வர் திரு. திரிவேந்தர் சிங் ராவத் மற்றும் முக்கியப் பிரமுகர்கள் கலந்துகொண்டனர்.
(Visitor Counter : 117
பிரதமர் அலுவலகம்
பிரபல இலக்கியவாதி டாக்டர் ரஜத் குமார் கர் மறைவுக்குப் பிரதமர் இரங்கல் தெரிவித்துள்ளார்
பிரபல இலக்கியவாதி டாக்டர் ரஜத் குமார் கர் மறைவுக்குப் பிரதமர் திரு நரேந்திர மோடி தமது ஆழ்ந்த இரங்கலைத் தெரிவித்துள்ளார்.
அவர் விடுத்துள்ள ட்விட்டர் செய்தியில்,
“டாக்டர் ரஜத் குமார் கர், கலாச்சார உலகில் மிகவும் பிரசித்தி பெற்றவராக இருந்தார். ரத யாத்திரையை காலவரிசைப்படுத்தியது, பல்வேறு தலைப்புகளில் எழுதியது, பாலா கலையை புதுப்பிக்க பணியாற்றியது முதலியவற்றில் அவரது பன்முக ஆளுமை காணப்பட்டது. அவரது மறைவினால் மிகவும் துயரடைந்தேன். அன்னாரது குடும்பத்தினருக்கும், ஆதரவாளர்களுக்கும் எனது இரங்கல்கள். ஓம் சாந்தி”, என்று பிரதமர் குறிப்பிட்டுள்ளார்.
-----
(
உள்துறை அமைச்சகம்
பேரிடர் மேலாண்மை துறையில் இந்தியா மற்றும் துர்க்மெனிஸ்தான் இடையேயான ஒத்துழைப்பு குறித்த புரிந்துணர்வு ஒப்பந்தத்திற்கு அமைச்சரவை ஒப்புதல்
பேரிடர் மேலாண்மைத் துறையில் இந்தியா மற்றும் துர்க்மெனிஸ்தான் இடையே ஒத்துழைப்புக்கான புரிந்துணர்வு ஒப்பந்தத்திற்கு பிரதமர் திரு. நரேந்திர மோடி தலைமையிலான மத்திய அமைச்சரவை ஒப்புதல் அளித்துள்ளது.
இந்தப் புரிந்துணர்வு ஒப்பந்தத்தின் மூலம் இந்தியா மற்றும் துர்க்மெனிஸ்தான் ஆகிய இரு நாடுகளும் பேரிடர் மேலாண்மை செயல்முறைகளால் பயனடைவதோடு, பேரிடர் மேலாண்மைத் துறையில் தயார்நிலை, எதிர்வினை மற்றும் திறன் மேம்பாடு ஆகியவற்றை வலுப்படுத்த இயலும் .
பின்வரும் துறைகளில் பரஸ்பர நன்மை பயக்கும் அடிப்படையிலான ஒத்துழைப்பிற்கு புரிந்துணர்வு ஒப்பந்தம் வகை செய்கிறது:
i. அவசரநிலைகளைக் கண்காணித்தல், முன்னறிவித்தல் மற்றும் விளைவுகளை மதிப்பீடு செய்தல்
ii. பேரிடர் மேலாண்மையில் ஈடுபட்டுள்ள நிறுவனங்களுக்கிடையே, திறமையான அதிகாரிகள் மூலம் தொடர்பு
iii ஆராய்ச்சித் திட்டங்களின் கூட்டுத் திட்டமிடல், மேம்பாடு மற்றும் செயல்படுத்தல், அறிவியல் மற்றும் தொழில்நுட்ப வெளியீடுகளின் பரிமாற்றம் மற்றும் பேரிடர் மேலாண்மைத் துறையில் ஆராய்ச்சிப் பணிகளின் முடிவுகள்
iv. இந்த புரிந்துணர்வு ஒப்பந்தத்தின் எல்லைக்குள் பரஸ்பரம் ஒப்புக்கொள்ளப்பட்ட தகவல், பருவ இதழ்கள் அல்லது வேறு ஏதேனும் வெளியீடுகள், வீடியோ மற்றும் புகைப்படங்கள் , அத்துடன் தொழில்நுட்பங்கள் ஆகியவற்றின் பரிமாற்றம்
v. தொடர்புடைய துறைகளில் கூட்டு மாநாடுகள், கருத்தரங்குகள், பயிலரங்குகள், மற்றும் பயிற்சிகளை ஏற்பாடு செய்தல்;
vi. பேரிடர் மேலாண்மையில் நிபுணர்கள் மற்றும் அனுபவங்களின் பரிமாற்றம்
vii. தேடல் மற்றும் மீட்பு நடவடிக்கைகளில் முதலில் வருபவர்களுக்கு பயிற்சி மற்றும் திறன் மேம்பாடு; பேரிடர் மேலாண்மை துறையில் திறன் வளர்ப்பை எளிதாக்குவதற்கு பயிற்சியாளர்கள் மற்றும் நிபுணர்களின் பரிமாற்றம்
viii. தொழில்நுட்ப வசதிகள் மற்றும் உபகரணங்களை வழங்குவதற்கு பரஸ்பரம் ஒப்புக்கொண்டபடி உதவிகளை வழங்குதல், முன்னெச்சரிக்கை அமைப்புகளை மேம்படுத்துதல் மற்றும் பேரிடர் மேலாண்மையில் திறனை மேம்படுத்துதல்
ix. பரஸ்பரமாக ஒப்புக்கொண்டபடி, அவசரகால எதிர்வினையில் உதவி வழங்குதல்
x. பேரிடர் தாங்கும் உள்கட்டமைப்பை உருவாக்குவதற்கான அறிவு மற்றும் நிபுணத்துவத்தின் பரஸ்பர பகிர்வு
xi. சர்வதேச அளவில் அங்கீகரிக்கப்பட்ட தரநிலைகளின்படி பரஸ்பரம் ஒப்புக்கொண்டபடி தர மேலாண்மை அமைப்புகளை வழங்குதல்
xii பேரிடர் மேலாண்மை தொடர்பான பிற நடவடிக்கைகள், தகுதிவாய்ந்த அதிகாரிகளால் பரஸ்பரம் ஒப்புக்கொள்ளப்படலாம்
தற்போது வரை, சுவிட்சர்லாந்து, ரஷியா,, ஜெர்மனி, ஜப்பான், தஜிகிஸ்தான், மங்கோலியா, பங்களாதேஷ், இத்தாலி ஆகிய நாடுகள் மற்றும் சார்க் அமைப்புடனும் பேரிடர் மேலாண்மை துறையில் ஒத்துழைப்புக்கான இருதரப்பு / பலதரப்பு ஒப்பந்தம் / புரிந்துணர்வு ஒப்பந்தம் / கூட்டு ஒப்பந்தம் / ஒத்துழைப்பு ஒப்பந்தம் ஆகியவற்றில் இந்தியா கையெழுத்திட்டுள்ளது.
மேலும் விவரங்களுக்கு, இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1788015